TM ลุ้นอย.ไฟเขียวขาย “Rapid Antigen Test” จ่อโกยรายได้กว่า 50 ลบ.
TM เดินหน้าขอใบอนุญาตจำหน่าย Rapid Antigen Test หาก อย.ไฟเขียวสามารถเริ่มจำหน่ายได้ทันที พร้อมโกยยอดขายเข้ากระเป๋า 50 ล้านบาท หนุนรายได้ทั้งปีเข้าเป้า 650-700 ล้านบาท
20 ก.ค. 2564

นางสุนทรี จรรโลงบุตร ประธานเจ้าหน้าที่บริหาร บริษัท เทคโนเมดิคัล จำกัด (มหาชน) หรือ TM เปิดเผยว่า ขณะนี้บริษัทฯ และพันธมิตรทางธุรกิจ อยู่ระหว่างการขอใบอนุญาติจำหน่ายชุดตรวจคัดกรองโควิด-19 ด้วยตนเองแบบเร่งด่วน (Rapid Antigen Test) เพื่อจำหน่ายให้แก่ประชาชนโดยทั่วไป ต่อสำนักงานคณะกรรมการอาหารและยา (อย.) ทั้งนี้หากได้รับการอนุมัติ บริษัทฯสามารถนำผลิตภัณฑ์ดังกล่าวจำหน่ายได้ทันที
ทั้งนี้ บริษัทฯตั้งเป้ายอดขาย Rapid Antigen Test ในปี2564 จำนวน 30 – 50 ล้านชุด คิดเป็นยอดขายประมาณ 50 ล้านบาท โดยที่ผ่านมาTM ได้รับใบอนุญาติในการเป็นตัวแทนจำหน่ายผลิตภัณฑ์ดังกล่าวให้กับโรงพยาบาลรัฐบาล และ โรงพยาบาลเอกชน อยู่แล้วกว่า 1,000 แห่ง
ดังนั้นเมื่อมีประกาศราชกิจจานุเบกษาตามประกาศของระทรวงสาธารณสุข เรื่องชุดตรวจและน้ำยาที่เกี่ยวข้องกับการวินิจฉัยการติดเชื้อ SARS-CoV-2 (เชื้อก่อโรค COVID-19) แบบตรวจหาแอนติเจนด้วยตนเอง (COVID-19 Antigen test self-test kits)นั้น ส่งผลให้บริษัทฯซึ่งมีศักยภาพในฐานะตัวแทนจำหน่ายอุปกรณ์ฆ่าเชื้อCovid-19 อยู่แล้ว จึงเร่งสั่งผลิตภัณฑ์  Rapid Antigen Test ยี่ห้อ Humasis จากประเทศเกาหลีใต้ เข้ามาจำหน่าย เพื่อรองรับความต้องการใช้ที่มีจำนวนเพิ่มขึ้น ซึ่งขณะนี้บริษัทฯได้มีการเจรจากับกลุ่มสมาชิกของสมาคมร้านขายยาที่มีสมาชิกอยู่กว่า 20,000 ราย เพื่อเพิ่มช่องทางการจำหน่าย Rapid Antigen Test
สำหรับการร่วมมือกับสมาคมร้านขายยาในครั้งนี้ เชื่อว่าจะเข้ามาช่วยหนุนการจำหน่ายผลิตภัณฑ์เครื่องมือและอุปกรณ์ทางการแพทย์กลุ่มอุปกรณ์และวัสดุสิ้นเปลืองของTMเพิ่ม เนื่องจากปัจจุบันอุปกรณ์ฆ่าเชื้อ COVID-19 มีความต้องการเพิ่มสูงขึ้น ซึ่งบริษัทฯ เป็นตัวแทนจำหน่ายผลิตภัณฑ์อยู่แล้ว อาทิ เจลล้างมือ PURELL, หน้ากาก Life 3D Surgical Mask, ชุด PPE, ผลิตภัณฑ์ Ara Dry Shampoo เช็ดทำความสะอาดผิวกาย, แผ่นเช็ดทำความสะอาดและฆ่าเชื้อ V-Wipes, ผลิตภัณฑ์ Aircraft Odor Eliminator สเปรย์ปรับอากาศและขจัดกลิ่น สามารถฆ่าเชื้อแบคทีเรียได้ถึง  99.99%
นอกจากนี้ ยังมีผลิตภัณฑ์ Fresh &amp; Clean 3 in1 สเปรย์ปรับอากาศ ฆ่าเชื้อโรค และขจัดกลิ่น ภายใต้แบรนด์ Callington, ผลิตภัณฑ์น้ำยาฆ่าเชื้อ Netbiokem DSAM+ Hospital Grade Disinfectant น้ำยาฆ่าเชื้อไวรัส แบคทีเรียCovid-19 ใช้สำหรับฉีดพ่นเช็ดทำความสะอาด และเครื่องฟอกอากาศ M-One กำจัดเชื้อไวรัส แบคทีเรีย และฝุ่นพิษ PM 2.5 เป็นต้น ดังนั้นจะเห็นได้ว่าผลิตภัณฑ์ของ TM มีความหลากหลายครบทุกมิติด้านอุปกรณ์ฆ่าเชื้อไวรัส
อย่างไรก็ตาม สำหรับทิศทางผลประกอบการในช่วงครึ่งปีหลัง 2564 บริษัทฯ คาดว่าภาพรวมธุรกิจยังคงมีแนวโน้มเติบโตอย่างต่อเนื่อง เนื่องจาก TM เป็นผู้นำเข้าและตัวแทนจำหน่ายเครื่องมือแพทย์และอุปกรณ์ทางการแพทย์ ดังนั้นจากสถานการณ์การแพร่ระบาดของเชื้อไวรัสโควิด-19 จึงเป็นปัจจัยหนุนให้ความต้องการใช้สินค้ากลุ่มป้องกันการติดเชื้อมีดีมานด์เพิ่มสูงขึ้น ส่งผลให้บริษัทฯยังเร่งพัฒนาผลิตภัณฑ์ รวมถึงหาผลิตภัณฑ์ใหม่ๆ เพื่อเพิ่มความหลากหลายให้ตรงกับความต้องการของกลุ่มผู้ใช้มากขึ้น
“บริษัทฯ ได้เดินหน้าขยายผลิตภัณฑ์ใหม่ และช่องทางการขายใหม่อย่างต่อเนื่อง และด้วยสถานการณ์การแพร่ระบาดของเชื้อไวรัสโควิด-19 ยังเข้ามาหนุนความต้องการใช้ผลิตภัณฑ์เครื่องมือและอุปกรณ์ทางการแพทย์กลุ่มอุปกรณ์และวัสดุสิ้นเปลือง เพิ่มขึ้นอย่างเห็นได้ชัด ส่งผลให้ภาพรวมผลประกอบการของบริษัทฯปีนี้มีแนวโน้มแตะระดับ 650 – 700 ล้านบาท ตามเป้าหมายที่วางไว้” นางสุนทรี กล่าว